
Μελοποιημένοι στίχοι Κυπρίων δημιουργών


μουσική βραδιά

στο Σπίτι της Κύπρου
Την Τετάρτη 19 Ιουνίου 2019 το Σπίτι της Κύπρου και ο Πολιτιστικός Σύλλογος «Η Κύπρος» διοργάνωσαν στο Σπίτι της Κύπρου, μουσική βραδιά με τίτλο: Μελοποιημένοι στίχοι Κυπρίων δημιουργών  με τη συμμετοχή της Χορωδίας του Συλλόγου υπό τη διεύθυνση του μαέστρου Νίκου Ροδίτη, τον Κώστα Χατζηχριστοδούλου στο τραγούδι, τον Βασίλη Χατζηλούκα στην επιμέλεια της ορχήστρας και στην κιθάρα, τον Ζαχαρία Μουζάκη στο πιάνο και τον Γιώργο Τοκατλίδη στο μπουζούκι.  

Η Χορωδία και οι μουσικοί ερμήνευσαν μελοποιημένα τραγούδια Κυπρίων και Ελλαδιτών στιχουργών και συνθετών.

Τους παρευρισκόμενους καλωσόρισε η κ. Νίκη Μιχαηλίδου Λειτουργός στο Σπίτι της Κύπρου εκ μέρους της Μορφωτικής Συμβούλου κυρίας Νάντιας Στυλιανού και στη συνέχεια χαιρετισμό απηύθυνε η Πρόεδρος του Πολιτιστικού Συλλόγου «Η Κύπρος», κ. Δέσποινα Λοΐζου η οποία μίλησε για την ίδρυση του Συλλόγου και τις δραστηριότητες της Χορωδίας τα τελευταία χρόνια, ευχαριστώντας το Σπίτι της Κύπρου για τη στήριξη  σε όλες τις δραστηριότητες της χορωδίας.

Η Χορωδία «Η Κύπρος» δημιουργήθηκε το 1998 με πρωτοβουλία του τότε Μορφωτικού Συμβούλου και τέως Πρέσβη της Κυπριακής Δημοκρατίας κ. Γιώργου Γεωργή και με τη συνεργασία της Ομοσπονδίας Κυπριακών Οργανώσεων Ελλάδας. Από τον Απρίλιο του 2004 λειτουργεί ως ανεξάρτητο και μη κερδοσκοπικό σωματείο με την επωνυμία  Πολιτιστικός Σύλλογος «Η  Κύπρος». Το όραμα του σωματείου ήταν και είναι η παρουσίαση σε όλη την Ελλάδα του δημοτικού παραδοσιακού και έντεχνου τραγουδιού της Κύπρου. 
Τη μουσική διεύθυνση και τη διδασκαλία έχει αναλάβει ο μαέστρος Νίκος Ροδίτης. Μέχρι σήμερα έχει κάνει αρκετές εμφανίσεις σε διάφορες εκδηλώσεις δήμων, σωματείων και συμμετείχε σε φεστιβάλ χορωδιών. Επίσης πραγματοποίησε μουσικές εκδηλώσεις στο Σπίτι της Κύπρου και στην Κυπριακή Εστία και στο Ίδρυμα Μιχάλης Κακογιάννης. 

Το ακροατήριο επιβράβευσε τους μουσικούς με παρατεταμένο χειροκρότημα.

